Julia Roberts

Julia Fiona Roberts (s. 28. lokakuuta 1967 Smyrna, Georgia, Yhdysvallat) on Oscar-palkittu yhdysvaltalainen näyttelijä. Hänet tunnetaan muun muassa rooleistaan elokuvissa Teräskukat, Pretty Woman, Notting Hill, Perhe – August: Osage County ja Erin Brockovich, josta hänet palkittiin parhaan naispääosan Oscarilla.

Varhainen elämä 

Julia Roberts syntyi Smyrnassa, Georgiassa 28. lokakuuta 1967. Hänen vanhempansa Walter ja Betty olivat kumpikin näyttelijöitä, jotka kouluttivat työkseen nuoria näyttelijöitä ja käsikirjoittajia. Hänellä on vanhempi veli Eric Roberts ja sisko Lisa, jotka ovat myös näyttelijöitä. Robertsin vanhemmat erosivat 1971. Äiti meni eron jälkeen uudelleen naimisiin. Julia Robertsin isä kuoli syöpään kun tyttö oli yhdeksänvuotias. Roberts sai roomalaiskatolisen kasvatuksen.

Lapsena Roberts halusi tulla eläinlääkäriksi, mutta pian valmistuttuaan lukiosta päätti seurata siskoaan New Yorkiin aloittaakseen näyttelijänuran. Julia teki mallisopimuksen Click-nimisen mallitoimiston kanssa New Yorkissa.

Julia Robertsin oikea nimi on Julie Roberts. Hän vaihtoi etunimensä Juliaksi, koska Julie Roberts -niminen näyttelijä oli jo näyttelijäliitossa.

Ura 

Robertsin ensimmäinen elokuvaesiintyminen tapahtui vuonna 1986 elokuvassa Blood Red, jossa hänellä oli sivurooli. Elokuvassa esiintyi myös hänen veljensä Eric elokuvan pääroolissa. Elokuva julkaistiin kuitenkin vasta vuonna 1989.

Hänen läpimurtoelokuvansa oli Pretty Woman vuodelta 1990, jossa hänen vastanäyttelijänä oli Richard Gere. Elokuva aloitti Robertsin uran yhtenä korkeimmin palkattuna näyttelijänä maailmassa. Roberts oli ensimmäinen naisnäyttelijä jolle on maksettu 20 miljoonaa dollaria yhdestä elokuvasta. Tällä hetkellä hän ja Cameron Diaz jakavat maailman parhaiten palkatun naisnäyttelijän tittelin. Roberts on yksi kolmesta näyttelijättärestä (tieto heinäkuulta 2005), jotka ovat saavuttaneet 20 miljoonan dollarin palkkiorajan yhdestä elokuvasta. Muut kaksi ovat Cameron Diaz ja Angelina Jolie. Robertsin kohdalla tämä tapahtui vuonna 2000 elokuvasta Erin Brockovich.

Vuonna 2000 Roberts palkittiin parhaan näyttelijän Oscarilla elokuvasta Erin Brockovich. Hän oli kaksi kertaa ehdokkaana parhaan näyttelijän kategoriassa 1990-luvulla.

2000-luvulla hänet on nähty Ocean’s Eleven -menestyselokuvissa, joissa hän näyttelee kasinovaras Danny Oceanin (George Clooney) vaimoa Tessiä. Myös elokuva Mona Lisa Smile saavutti jonkinmoisen suosion.

Roberts on myös esiintynyt broadway-näytelmässä Three Days of Rain, jonka näytökset kestivät vuonna 2006 maaliskuusta kesäkuuhun.

Vuonna 2014 Roberts näytteli HBO:n televisioelokuvassa The Normal Heart, josta hän sai Emmy-ehdokkuuden parhaasta naissivuosasta.

Yksityiselämä 

Robertsin ensimmäinen avioliitto oli muusikko Lyle Lovettin kanssa 1993–1995. Roberts tapasi nykyisen aviomiehensä kameramies Danny Moderin The Mexican -elokuvan kuvauksissa vuonna 2000. Mies oli naimisissa, mutta erosi. Roberts ja Moder avioituivat 4. heinäkuuta 2002. Heillä on kolme lasta: marraskuussa 2004 syntyneet kaksoset sekä kesäkuussa 2007 syntynyt poika.

Roberts on seurustellut muun muassa Jason Patrickin, Benjamin Brattin, Matthew Perryn, Liam Neesonin ja Kiefer Sutherlandin kanssa.

Roberts on valittu People -lehden äänestyksessä 50 kauneimman naisen joukkoon yhdeksän kertaa.

Emma Roberts on Julia Robertsin veljen Eric Robertsin tytär. Emma Roberts on ollut pienestä pitäen Julia Robertsin elokuvien kuvauspaikoilla, ja itsekin on nyt näyttelijä.

Roberts kertoi vuonna 2010 olevansa uskonnoltaan hindulainen.

Valikoitu filmografia 

 Teräskukat (1989)
 Pretty Woman (1990)
 Notting Hill (1999)
 Erin Brockovich (2000)

Lähteet

Aiheesta muualla 

Yhdysvaltalaiset elokuvanäyttelijät
Parhaan naispääosan Oscar-palkinnon saajat
Vuonna 1967 syntyneet
Elävät henkilöt
BAFTA-palkinnon saajat
Golden Globe -palkinnon saajat
SAG-palkinnon saajat
Seulonnan keskeiset artikkelit